Author: juraj.palus
Company: MS SR

Návrh

na skrátené legislatívne konanie o návrhu Ústavnoprávneho výboru 
Národnej rady Slovenskej republiky na vydanie ústavného zákona,
ktorým sa dopĺňa Ústava Slovenskej republiky č. 460/1992 Zb. 
v znení neskorších predpisov

Vláda Slovenskej republiky predkladá na rokovanie Národnej rady Slovenskej republiky návrh na skrátené legislatívne konanie o návrhu Ústavnoprávneho výboru Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Zb. v znení neskorších predpisov.
 
V dôsledku skutočnosti, že dňa 11. októbra 2011 nebola vláde Slovenskej republiky  vyslovená dôvera vznikol stav,  kedy vláda Slovenskej republiky ustanovená po voľbách do Národnej rady Slovenskej republiky konaných v júni 2010 už nemá v zákonodarnom zbore potrebnú politickú podporu. S prihliadnutím na následok s tým spojený (čl. 115 ods. 1 Ústavy Slovenskej republiky) v podobe obligatórneho odvolania vlády prezidentom Slovenskej republiky a z dôvodu neexistencie výslovného oprávnenia prezidenta poveriť odvolanú vládu vykonávaním jej funkcií do vymenovania novej vlády, nie je zrejmé, ako má prezident zabezpečiť riadny chod ústavných orgánov ako svoju povinnosť v zmysle čl. 101 ústavy.  Podľa aktuálnej právnej úpravy teda nie sú zrejmé možnosti vrcholného orgánu výkonnej moci ako efektívne vykonávať ústavou a zákonmi zverené pôsobnosti pri riadení štátu, čím vzniká hrozba značných hospodárskych škôd. S prihliadnutím na aktuálnu politickú situáciu uplatnenie ústavného mechanizmu vymenovania novej vlády, ktorá by sa uchádzala o dôveru Národnej rady Slovenskej republiky na obdobie niekoľkých mesiacov do uskutočnenia predčasných parlamentných volieb nemožno považovať za jednoznačné riešenie, ktoré by bolo zárukou pre zabezpečenie riadneho fungovania výkonnej moci v štáte. Podstatnou aktuálnou okolnosťou pritom je, že Národná rada Slovenskej republiky dňa 13. októbra 2011 vyhlásila na 10. marca 2012 predčasné voľby, a teda je zrejmé, že odo dňa zamietnutia návrhu vlády na vyslovenie dôvery do dňa predčasných parlamentných volieb, kedy na základe výsledkov volieb môže byť vymenovaná nová vláda, je pomerne krátke časové obdobie.

Návrh Ústavnoprávneho výboru Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov upravuje ústavný text (čl. 102 a čl. 115 ods. 1) o možnosť prezidenta Slovenskej republiky poveriť odvolanú vládu plnením jej pôsobnosti v rozsahu určenom Ústavou Slovenskej republiky, resp. so súhlasom prezidenta.  

Na základe uvedeného je preto potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, z dôvodu možného vzniku značných hospodárskych škôd, navrhnúť Národnej rade Slovenskej republiky, aby sa uzniesla na skrátenom legislatívnom konaní o návrhu Ústavnoprávneho výboru Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Zb. v znení neskorších predpisov.